Mustapuro laskee loppujen lopuksi mereen.

Helsingin Mustapuroon on valunut arvion mukaan jopa tuhansia litroja ympäristölle haitallista ainetta. Epäilyjen mukaan kyseessä on ainakin dieselpohjaista painokoneen pesuainetta.

Päivystävä palomestari Vesa Berg sanoo, että vielä on epäselvää, mitä kaikkea vedessä tarkalleen on.

Puro on värjääntynyt aineen vuoksi osin siniseksi ja osin valkoiseksi.

Pelastuslaitos sai hälytyksen asiasta lauantaina kymmenen aikaan illalla. Torjuntatyöt ovat jatkuneet läpi yön.

Haitallista ainetta on noin kilometrin matkalla Kontulassa sijaitsevan Porttitien kohdalta etelään päin. Bergin mukaan aine on haitallista ympäristölle ja eliöille ja siihen koskemista on vältettävä.

Poliisista vahvistetaan, että asiasta on kirjattu rikosilmoitus. Koska tutkinta on vielä alkutekijöissään, poliisista ei otettu kantaa mahdollisiin rikosnimikkeisiin.

Lukija taltioi ikävän näyn sunnuntaiaamuna Mustapurosta.­

Sitä, miten aine on päätynyt vesistöön, ei vielä tiedetä. Puron vieressä Kontulantiellä sijaitsee Libris Oy:n painotalo.

– Siltä se vaikuttaa, että siitä lähistöltä se on lähtöisin, palomestari Berg kommentoi.

Libris Oy:n omistaja Jarl Karjatse kertoi sunnuntai-iltapäivänä IS:lle, ettei yrityksellä ole todennäköisesti mitään tekemistä vuodon kanssa.

Karjatse sai asiasta soiton pelastusviranomaisilta yhden aikaan aamuyöllä. Hänen mukaansa painotalo on vuokralla kerrostalon toisessa kerroksessa ja vuoto on tapahtunut joko kyseisestä tai naapurissa sijaitsevasta talosta.

Ympäristölle haitallisen dieselpohjaisen pesuaineen vuotaminen vesistöön ei ole Karjatsen mukaan teoriassakaan mahdollista, sillä painotalo ei enää käytä pestäviä painokoneita vaan siirtyi aiemmin tänä vuonna digipainokoneisiin.

– Libriksellä ei ole tällaisia kemikaaleja hallussaan. Yhtiö on aina käyttänyt ainoastaan ympäristösertifioituja tuotteita.

Karjatse toteaa, että vaikka vuoto ei näytä olevan lähtöisin Libriksen tiloista, yritys haluaa auttaa poliisia mahdollisen rikoksen selvittämisessä.

Torjuntatöissä on ollut eilisillasta lähtien mukana monta pelastuslaitoksen yksikköä sekä virka-apuna myös Helsingin seudun ympäristöpalveluiden (HSY) väkeä.

Ainetta on torjuttu muun muassa loka-autoilla imemällä. Yön aikana pelastuslaitos rakensi padon Soraharjuntien kohdalle.

Sunnuntaina tarkoitus on rakentaa toinen pato maa-aineksesta noin 400 metriä tästä kohdasta kohti alajuoksua. Sinne asti ainetta ei ole vielä päässyt leviämään.

– Sen yläpuoliselta juoksulta pyritään imemään kaikki pois. Virtaus ja vesimäärä on suhteellisen vähäistä, niin me uskallamme tehdä tällaisen täydellisen sulkupadon, Berg kertoo.

Torjuntatyöt jatkuvat paikalla ainakin sunnuntain. Bergin mukaan ensin katsotaan, mikä tilanne on jahka padot saadaan rakennettua. Sen jälkeen pitää tarkistaa, pitääkö alueella kaivaa pois myös vahingoittunutta maata.

– Epäilys on, että aine on dieselpohjaista, jolloin se ei sekoitu veteen vaan pysyy sen pinnalla. Siellä voi kuitenkin olla muitakin aineita, joten meidän pitää katsoa onko se vaikuttanut maa-ainekseen.

Mustapuro on noin viisi kilometriä pitkä puro, joka saa alkunsa Kontulasta ja laskee lopulta mereen Strömsinlahteen.

Juttua muokattu 29.7. kello 18.15: lisätty Libris Oy:n omistajan kommentit.